Timo Soini arvioi plokissaan, että SDP ei peru tämän hallituksen leikkauksia. Itse hän vaatii yhä eläkettä kotihoidon tuen vuosilta, minkä demariministeri toteutti jo vuonna 2005.

Timo Soini tulee huomenna olleeksi ministerinä yhtä kauan kuin oppi-isänsä Veikko Vennamo. Soini kirjoittaa plokissaan (siirryt toiseen palveluun) nostavansa peukkua työhuoneen seinältä katsovalle Veikolle.

Samalla hallitus tulee 500 päivän ikään. Soini arvelee, että tämä harmittaa oppositiota. Oppositio onkin perussuomalaisten johtajan ja ulkoministerin mielestä hampaaton. Varsinkin SDP on päässyt Soinin mielestä liian helpolla.

"Haastetaan oppositio, pistetään ne lujille löysistä puheistaan", Soini kirjoittaa.

Soini vaikuttaa erityisen tyytyväiseltä siitä, että SDP ei peru yhtään hallituksen tekemää leikkausta.

"Voin sanoa tämän hitaasti tai nopeasti. SDP ei peru yhtään leikkausta, Äsdeepee eiii peru yhtääään leikkausta", Soini kirjoittaa oikeinkirjoitussääntöjä uhmaten.

Soini epäilee kotihoidosta saatua eläkettä liian ideologiseksi – sellainen on jo voimassa

Muutama päivä sitten Soini kiitteli plokissaan (siirryt toiseen palveluun)hallituksen perhepolitiikkaa. Hän esitti, että kotihoidontuesta voitaisiin maksaa eläketurvaa.

"Siitä vain mallia kehittämään. Se olisi edistyksellistä."

Samalla hän epäili, ettei tällainen perhepoliittinen esitys menisi läpi.

"Kai joku sitäkin vastustaa...ideologisista syistä", Soini kirjoitti.

Tällainen laki on ollut voimassa jo vuoden 2005 alusta. Laki hyväksyttiin 2004, jolloin sosiaali- ja terveysministerinä oli SDP:n Sinikka Mönkäre ja presidenttinä Tarja Halonen.

Eläkettä karttuu nykyisin 718,92 euron laskennallisen kuukausitulon mukaan koko kotihoidon tuen ajalta.